Το παρόν αποτελεί αναπόσπαστο μέρος της υπ’αριθ. / / Συμβάσεως αριθ. (εφεξής «Σύμβαση») μεταξύ της ΝΕΧΙ ΠΛΗΡΩΜΩΝ ΕΛΛΑΣ Α.Ε. (εφεξής «NEXI») και της Επιχειρήσεως.

# Οι ως άνω συμβαλλόμενοι, αφού έλαβαν υπ' όψιν ότι:

1. Η Επιχείρηση έχει συνάψει με τη NEXI την ανωτέρω Σύμβαση με την οποία συμφωνήθηκε ότι θα αποδέχεται τις αναφερόμενες στη σύμβαση αυτή Κάρτες ως μέσο πληρωμής του αντιτίμου των προϊόντων ή υπηρεσιών που προσφέρει σε Κατόχους Καρτών, σύμφωνα με τους ειδικότερους όρους και προϋποθέσεις που περιλαμβάνονται στην ως άνω Σύμβαση,
2. Η Επιχείρηση με αίτησή της δήλωσε την πρόθεσή της να χρησιμοποιήσει Συσκευές POS Χωρίς Επίβλεψη, όπως ορίζονται στην παρούσα για την πραγματοποίηση συναλλαγών με χρήση Κάρτας, όπως και ότι οι χώροι, στους οποίους θα εγκατασταθούν οι Συσκευές POS χωρίς Επίβλεψη, έχουν διαμορφωθεί ώστε να τηρούνται οι όροι του άρθρου 5 κατωτέρω του παρόντος,

συμφωνούν με το παρόν Παράρτημα τους ειδικότερους όρους χρήσης των Συσκευών POS Χωρίς Επίβλεψη, όπως ορίζονται στην παράγραφο 1 του παρόντος Παραρτήματος.

1. Στην έννοια των Συσκευών POS σύμφωνα με την ενότητα των ορισμών της Συμβάσεως (άρθρ 1 (ιη)) εντάσσονται και οι Συσκευές POS που τρίτος πάροχος εγκαθιστά σε σημεία πωλήσεως της Επιχειρήσεως, τα οποία λειτουργούν εν όλω ή εν μέρει χωρίς την παρουσία προσωπικού της Επιχειρήσεως (εφεξής «Συσκευές POS Χωρίς Επίβλεψη»).
2. H Επιχείρηση οφείλει να γνωστοποιεί στη NEXI καθ’ όλη τη διάρκεια ισχύος του παρόντος, τη διεύθυνση εγκαταστάσεως και τον αριθμό των προς εγκατάσταση Συσκευών Χωρίς Επίβλεψη.
3. Με την επιφύλαξη της παραγράφου 2 του παρόντος Παραρτήματος, οι διατάξεις της παραγράφου 7.3 και του άρθρου 16 της Συμβάσεως ισχύουν και στην περίπτωση αυτή απαρέγκλιτα.
4. Η Επιχείρηση αναλαμβάνει την υποχρέωση να διαμορφώνει κατάλληλα τον χώρο στον θα εγκατασταθεί Συσκευή POS Χωρίς Επίβλεψη προκειμένου να διασφαλίζεται καθ' όλη τη διάρκεια της εγκαταστάσεως και λειτουργίας της ότι η πληκτρολόγηση των δεδομένων και στοιχείων των συναλλαγών από τους Κατόχους δεν θα μπορεί να γίνει αντικείμενο παρατηρήσεως από οποιονδήποτε τρίτον.
5. Σε οποιαδήποτε περίπτωση παραβάσεως των διατάξεων της παραγράφου 4 του παρόντος Παραρτήματος, η ΝΕΧΙ δικαιούται να καταγγείλει το παρόν, εφαρμοζόμενων αναλόγως και στην περίπτωση αυτή των σχετικών διατάξεων του άρθρου 9 της Συμβάσεως.
6. Η Συσκευή POS Χωρίς Επίβλεψη λειτουργεί μόνο με Κάρτες που φέρουν ηλεκτρονικό κύκλωμα (chip) για τη διενέργεια συναλλαγών με χρήση PIN και θα ενεργοποιείται είτε: (α) με την είσοδο της Κάρτας στην ειδική προς τούτο σχισμή της Συσκευής, ώστε να αναγνωστεί το chip και να ολοκληρωθεί η συναλλαγή με την πληκτρολόγηση του ΡΙΝ μόνο από τον Κάτοχο (παράγραφος 4.3.1 και άρθρο 4.4 της Σύμβασης) στο ειδικό πληκτρολόγιο της Συσκευής και στη συνέχεια του πλήκτρου επιβεβαίωσης ή (β) εάν η Συσκευή POS παρέχει τη δυνατότητα διενέργειας ανέπαφων συναλλαγών (παράγραφος 4.3.2 της Σύμβασης), μέσω της προσέγγισης της εμπρόσθιας όψης της Κάρτας στην ανωτέρω συσκευή, πληκτρολόγησης τον ΡΙΝ και πατώντας το πλήκτρο επιβεβαίωσης, σύμφωνα με τα ανωτέρω, εάν αυτό απαιτείται κατόπιν εμφάνισης σχετικού μηνύματος στη Συσκευή POS. Σε κάθε περίπτωση η Συσκευή POS εκδίδει το σχετικό χρεωστικό δελτίο, το οποίο λαμβάνει ο Κάτοχος.
7. Σε κάθε περίπτωση αποδοχής αιτήματος της παρ. ii του προοιμίου της παρούσας, από την Τράπεζα, η Επιχείρηση αναλαμβάνει, εκ μόνου του λόγου αυτού, τον κίνδυνο οποιασδήποτε Αμφισβητήσεως συναλλαγής που πραγματοποιείται χωρίς τη χρήση ΡΙΝ. Κατ' ακολουθία, σε οποιαδήποτε περίπτωση έγγραφης Αμφισβητήσεως τέτοιας συναλλαγής εκ μέρους του Κατόχου, η Τράπεζα δεν υποχρεούται να εξοφλήσει την Επιχείρηση και εφαρμόζονται αναλόγως οι διατάξεις του άρθρου 9 και 14 της Συμβάσεως.
8. Η Επιχείρηση υποχρεούται, από την υπογραφή του παρόντος Παραρτήματος και την εγκατάσταση των Συσκευών POS Χωρίς Επίβλεψη, να χρησιμοποιεί τις Συσκευές αυτές σύμφωνα με τις εκάστοτε Οδηγίες της NEXI. Σε περίπτωση που η Επιχείρηση δεν χρησιμοποιεί τη Συσκευή POS Χωρίς Επίβλεψη ως οφείλει, η ΝΕΧΙ δικαιούται να μην αναγνωρίζει τη συγκεκριμένη συναλλαγή ως έγκυρη, οπότε δεν γεννάται υποχρέωσή της έναντι της Επιχειρήσεως προς εξόφληση του αντιτίμου, το οποίο εφόσον καταβληθεί αναζητείται και συμψηφίζεται κατά τα αναφερόμενα στο άρθρο 9 της Συμβάσεως.
9. Η Επιχείρηση δύναται να αντικαθιστά, επισκευάζει, αναβαθμίζει, ολικά ή μερικά, ή να καταργεί τις Συσκευές POS Χωρίς Επίβλεψη, αφού προηγουμένως ενημερώσει σχετικά εγγράφως τη ΝΕΧΙ, με τα μέσα επικοινωνίας που αναφέρονται στο άρθρο 23 της Σύμβασης.
	1. Το παρόν Παράρτημα αποτελεί αναπόσπαστο και ενιαίο τμήμα της ως άνω Συμβάσεως, οι μη τροποποιούμενοι με το παρόν όροι της οποίας εξακολουθούν να ισχύουν, ανεξαρτήτως εάν γίνεται ή όχι ρητή αναφορά σε αυτούς.
	2. Όροι του παρόντος με κεφαλαία θα έχουν την έννοια που τους αποδίδεται στη Σύμβαση, εκτός αν ορίζονται διαφορετικά στο παρόν Παράρτημα.
	3. Το παρόν Παράρτημα ισχύει όσο και η ανωτέρω Σύμβαση, εκτός εάν καταγγελθεί αυτοτελώς από οποιονδήποτε των συμβαλλομένων σύμφωνα με τα προβλεπόμενα στη Σύμβαση πριν από τη λήξη της ισχύος της.
	4. Οποιοσδήποτε συμβαλλόμενος δικαιούται να καταγγείλει το παρόν οποτεδήποτε.
	5. Λήξη της ισχύος της Συμβάσεως για οποιονδήποτε λόγο, συνεπάγεται την αυτοδίκαιη λύση και του παρόντος.

Το παρόν Παράρτημα συντάχθηκε σε δύο πρωτότυπα, έλαβε δε ο καθένας εκ των συμβαλλομένων από ένα.

 , / /

(τόπος και ημερομηνία)

# ΟΙ ΣΥΜΒΑΛΛΟΜΕΝΟΙ

**ΓΙΑ ΤΗΝ ΝΕΧΙ ΠΛΗΡΩΜΩΝ ΕΛΛΑΣ ΑΕ. ΓΙΑ ΤΗΝ ΕΠΙΧΕΙΡΗΣΗ**